b'\n_START_ARTICLE_\nAlex Plante\n_START_SECTION_\nPelityyli\n_START_PARAGRAPH_\nPlante on tunnettu isokokoisena ja fyysisen\xc3\xa4 puolustajana. Jatkoaika.com -sivuston tuolloin vuoden 2007 NHL:n varaustilaisuuden ensimm\xc3\xa4isell\xc3\xa4 kierroksella varattuja pelaajia k\xc3\xa4sittelev\xc3\xa4ss\xc3\xa4 artikkelissa h\xc3\xa4nt\xc3\xa4 luonnehditaan olemukseltaan fyysiseksi peruspuolustajaksi, jonka suurimmat vahvuudet ovat kuitenkin kiekollisessa peliss\xc3\xa4. Artikkeli kertoo Planten olevan hyv\xc3\xa4 ylivoimapuolustaja sy\xc3\xb6tt\xc3\xb6taitojensa ja kovan laukauksensa ansiosta. H\xc3\xa4nen heikkoukdekseen kerrotaan puutteellinen pelisilm\xc3\xa4 ja sijoittuminen. Lis\xc3\xa4ksi Planten kehityskohteeksi mainitaan ongelma luistelun kanssa._NEWLINE_Plante on ajoittain my\xc3\xb6s tapellut.\n_START_SECTION_\nSeuraura\n_START_PARAGRAPH_\nPlante aloitti j\xc3\xa4\xc3\xa4kiekkoilun kotikaupungissaan Brandonissa. Calgary Hitmen varasi h\xc3\xa4net 21. pelaajana WHL:n varaustilaisuudessa 2004. Plante pelasi kauden 2004\xe2\x80\x932005 viel\xc3\xa4 suurimmaksi osaksi Manitoban paikallista MMHL-juniorisarjaa Brandon Wheat Kingsissa. Varsinaisella WHL:n tulokaskaudellaan 2005\xe2\x80\x932006 h\xc3\xa4n teki 54 runkosarja- ja 13 playoff-ottelussa tehot 1+3=4. Kaudella 2006\xe2\x80\x932007 Plante teki runkosarjassa 38 tehopistett\xc3\xa4 ja h\xc3\xa4n oli kahdeksalla osumallaan Hitmenin eniten maaleja tehnyt puolustaja Karl Alznerin ja Dylan Yeon kanssa. Plante pelasi kauden aikana my\xc3\xb6s CHL Top Prospects Gamessa._NEWLINE_Edmonton Oilers varasi Planten ensimm\xc3\xa4isell\xc3\xa4 kierroksella 15. pelaajana NHL:n varaustilaisuudessa 2007. Kaudella 2007\xe2\x80\x932008 h\xc3\xa4nen tasonsa romahti edellisesti WHL-kaudesta. Plante pelasi loukkaantumisten vuoksi runkosarjassa vain 36 ottelua ja h\xc3\xa4n teki niiss\xc3\xa4 vain tehot 1+1=2. Plante j\xc3\xa4tti syksyn 2008 harjoitusleirin v\xc3\xa4liin, sill\xc3\xa4 h\xc3\xa4n v\xc3\xa4itti Calgary Hitmenin seurajohdon kohdelleen h\xc3\xa4nt\xc3\xa4 edellisell\xc3\xa4 kaudella huonosti. Plante vaati siirtoa toiseen seuraan, mutta lopulta h\xc3\xa4n p\xc3\xa4\xc3\xa4tti syyskuun lopulla jatkaa Hitmenissa keskusteltuaan p\xc3\xa4\xc3\xa4valmentaja Dave Lowryn kanssa. Plante nostikin kaudella 2008\xe2\x80\x932009 tasoaan runsaasti ja teki runkosarjassa 45 ja pudotuspeleiss\xc3\xa4 15 tehopistett\xc3\xa4. H\xc3\xa4n eteni Hitmenin kanssa aina Ed Chynoweth Cup -finaaleihin saakka, mutta mestaruuden vei kuitenkin Kelowna Rockets otteluvoitoin 4-2._NEWLINE_Toukokuussa 2009 Plante teki kolmivuotisen tulokassopimuksen Edmonton Oilersin kanssa. H\xc3\xa4n siirtyi seuran organisaatioon kaudeksi 2009\xe2\x80\x932010, jonka Plante pelasi suurimmaksi osaksi AHL-joukkue Springfield Falconsissa, jossa h\xc3\xa4nen tulokaskautensa toi 49 runkosarjaottelussa tehot 2+7=9. Plante teki NHL-debyyttins\xc3\xa4 Oilersissa 1. helmikuuta 2010 Carolina Hurricanesia vastaan. H\xc3\xa4n sai ottelussa yhden sy\xc3\xb6tt\xc3\xb6pisteen ja ker\xc3\xa4si teholukeman +2. Plante pelasi kauden aikana nelj\xc3\xa4 NHL-ottelua. Kauden 2010\xe2\x80\x932011 h\xc3\xa4n vietti suurimmaksi osaksi Oilersin uudessa farmijoukkueessa, Oklahoma City Baronsissa, jonka sis\xc3\xa4isen j\xc3\xa4\xc3\xa4hyp\xc3\xb6rssin Plante voitti 138 minuutillaan. H\xc3\xa4n pelasi kauden aikana kolme NHL-ottelua, kuten my\xc3\xb6s seuraavalla kaudella 2011\xe2\x80\x932012, jolloin Plante pelasi my\xc3\xb6s AHL:n t\xc3\xa4hdist\xc3\xb6ottelussa. Hein\xc3\xa4kuussa 2016 h\xc3\xa4n teki vuoden mittaisen jatkosopimuksen Oilersin kanssa._NEWLINE_Kauden 2012\xe2\x80\x932013 Plante pelasi kokonaan Oklahoma City Baronsin AHL-joukkueessa, osittain NHL:n ty\xc3\xb6sulun vuoksi. H\xc3\xa4n nousi joukkueen varakapteeniksi. Kaudeksi 2013\xe2\x80\x932014 Plante siirtyi vuoden mittaisella sopimuksella It\xc3\xa4vallan Erste Bank Eishockey Ligan Dornbirner EC:hen. Kaudeksi 2014\xe2\x80\x932015 h\xc3\xa4n siirtyi Norjan GET-ligaenin L\xc3\xb8renskog IK:hon. Joukkueessa pelasi my\xc3\xb6s maalivahtina Planten isoveli Tyler. Alex Plante oli kuudella osumallaan L\xc3\xb8renskogin eniten maaleja tehnyt puolustaja ja h\xc3\xa4n voitti joukkueen sis\xc3\xa4isen tehotilaston lukemalla +30. Plante voitti my\xc3\xb6s koko liigan j\xc3\xa4\xc3\xa4hyp\xc3\xb6rssin 189 minuutillaan._NEWLINE_Plante siirtyi kaudeksi 2015\xe2\x80\x932016 Aasian liigan etel\xc3\xa4korealaisjoukkue Anyang Hallan riveihin. H\xc3\xa4n voitti kauden p\xc3\xa4\xc3\xa4tteeksi ALIH:n mestaruuden. Kaudella 2016\xe2\x80\x932017 Plante voitti koko liigan puolustajien maalip\xc3\xb6rssin 12 osumallaan. Kauden 2017\xe2\x80\x932018 p\xc3\xa4\xc3\xa4tteeksi h\xc3\xa4n voitti ALIH:n mestaruuden.\n_START_SECTION_\nMaajoukkueura\n_START_PARAGRAPH_\nPlante edusti Etel\xc3\xa4-Koreaa Pyeongchangin olympiakisoissa 2018 sek\xc3\xa4 MM-kilpailuissa vuonna 2018, jotka olivat joukkueen kaikkien aikojen ensimm\xc3\xa4iset p\xc3\xa4\xc3\xa4sarjatasolla. Etel\xc3\xa4-Korean turnaus p\xc3\xa4\xc3\xa4ttyi lopulta kuitenkin putoamiseen IA-divisioonaan. H\xc3\xa4n toimi molemmissa turnauksissa joukkueen varakapteenina. Plante pelasi my\xc3\xb6s IA-divisioonan MM-kilpailuissa vuonna 2017, jolloin h\xc3\xa4n voitti hopeaa ja oli nostamassa maata ensimm\xc3\xa4ist\xc3\xa4 kertaa historiassa MM-kilpailujen p\xc3\xa4\xc3\xa4sarjatasolle. Plante jakoi koko turnauksen puolustajien maalip\xc3\xb6rssin voiton kolmen muun pelaajan kanssa. H\xc3\xa4net valittiin turnauksen t\xc3\xa4hdist\xc3\xb6kent\xc3\xa4lliseen. Yhteens\xc3\xa4 Plante on pelannut 17 A-maaottelua tehopistein 2+4=6. _NEWLINE_Plante edusti my\xc3\xb6s Canada Westernin joukkuetta World U-17 Hockey Challengessa vuonna 2006.\n_START_SECTION_\nMuuta\n_START_PARAGRAPH_\nPlanten isoveli Tyler on entinen ammattilaisj\xc3\xa4\xc3\xa4kiekkomaalivahti, joka toimii nyky\xc3\xa4\xc3\xa4n WHL-joukkue Brandon Wheat Kingsin maalivahtivalmentajana. Veljesten is\xc3\xa4 Cam on entinen puolustaja, joka pelasi omalla urallaan my\xc3\xb6s kaksi NHL-ottelua Toronto Maple Leafsissa kaudella 1984\xe2\x80\x931985._NEWLINE_Plantella on ruotsalainen vaimo, jonka kanssa h\xc3\xa4nell\xc3\xa4 on kaksi lasta. Planten vaimo puhuu lastensa kanssa ruotsia.'